Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2021/C 446/10)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek, ki se lahko vloži v treh mesecih od datuma te objave.

ENOTNI DOKUMENT

„Nijolės Šakočienės šakotis“

EU št.: PGI-LT-02401 – 20. november 2017

ZOP ( ) ZGO (X)

1. Ime ZGO

„Nijolės Šakočienės šakotis“

2. Država članica ali tretja država

Litva

3. Opis kmetijskega proizvoda ali živila

3.1. Vrsta proizvoda

Skupina 2.3 Kruh, fino pecivo, slaščice, keksi in drugi pekovski izdelki

3.2. Opis proizvoda, za katerega se uporablja ime iz točke 1

„Nijolės Šakočienės šakotis“ je praznični pekovski proizvod v obliki visokega, votlega, prirezanega stožca s koničastimi izrastki, „vejami“, različnih velikosti, ki je izdelan v posebni peči tako, da se testo s posebno leseno žlico dodaja na vreteno, ki se počasi vrti nad ognjem. Celoten postopek poteka doma po tradicionalni metodi.

Fizikalno-kemijske lastnosti

Vsebnost vlage: 6,4–7,5 %,

vsebnost maščobe: 35,5–38,5 %,

skupna vsebnost sladkorja: 25,5–27,5 %.

Organoleptične lastnosti

Videz: pecivo „Nijolės Šakočienės šakotis“ je v obliki stožca, po njegovi zunanji površini pa so neenakomerno razporejene „veje“ različnih oblik in velikosti, kar daje vsakemu proizvodu edinstven videz. V notranjosti je povsem votlo. Na notranji (votli) površini je odtis preje in papirja za peko. Proizvodi so različno veliki in merijo od 30 cm do 60 cm v višino. Premer votle notranjosti je lahko do 20 cm na dnu in 10–20 cm na vrhu. Zunanji premer je odvisen od višine proizvoda, količine vlitega testa in dolžine nastalih „vej“. Na dnu je premer lahko do 40 cm, na vrhu pa do 20 cm.

Teža: odvisno od višine peciva in količine vlitega testa lahko proizvod tehta od 1,0 kg do 6,5 kg. Šakotis se ob posebnih priložnostih na mizo položi cel; sicer se razreže na obroče, visoke 5–30 cm in težke 0,7–3,5 kg, ali na manjše kose.

Barva: rumeno-rjave do rjave barve, odvisno od temperature in časa peke. Zunanja površina je sijoča, morda svetlejša od notranjosti, „veje“ pa so različne barve. Pri razrezu proizvoda se vidi mehka, večplastna notranja struktura s posameznimi nehomogenimi plastmi različnih odtenkov v nepravilnih obročih.

Vonj: značilen za pekovske proizvode, z izrazitim vonjem po maslu in jajcih ter pridihom dima.

Okus: značilen za pekovske proizvode, zmerno sladek in maslen z okusom po jajcih.

Pookus: po zaužitju ima rahel maščobni pookus.

Tekstura: zmerno gosta, precej drobljiva, vendar se pri rezanju ne kruši in ne lomi, niti krhka niti hrustljava. Enostavna in prijetna za žvečenje. Po žvečenju ostanejo drobni delci.

3.3. Krma (samo za proizvode živalskega izvora) in surovine (samo za predelane proizvode)

— Maslo z 82–87 % maščobe,

— smetana ali kisla smetana s 30–40 % maščobe,

— kokošja jajca,

— sladkor,

— pšenična moka, mleta na tradicionalen način (mlinski kamen).

3.4. Posebne faze proizvodnje, ki jih je treba izvajati na opredeljenem geografskem območju

Vse faze proizvodnje se morajo izvajati na opredeljenem geografskem območju:

— priprava sestavin,

— priprava testa,

— priprava pripomočkov,

— oblikovanje in peka peciva,

— ohlajanje peciva.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

–

3.6. Posebna pravila za označevanje proizvoda, za katerega se uporablja registrirano ime

–

4. Jedrnata opredelitev geografskega območja

Upravne meje vasi Skaistgiriai (okrožje Kėdainiai).

5. Povezava z geografskim območjem

Pecivo „Nijolės Šakočienės šakotis“ je povezano z geografskim območjem zaradi slovesa proizvoda, ki je rezultat izkušenj lokalnih obrtniških pekov, ki pečejo ta proizvod.

Človeški dejavniki, zaradi katerih ima proizvod posebne lastnosti

Edinstvene lastnosti peciva „Nijolės Šakočienės šakotis“ so bile skozi njegovo dolgo zgodovino proizvodnje dodelane do popolnosti. Čeprav ni pisnih virov ali smernic, ki bi opisovali pripravo tega proizvoda, ki je tesno povezan z območjem, opredeljenim v točki 4, se podrobnosti o njegovi izdelavi ter potrebno praktično znanje in spretnosti prenašajo iz roda v rod.

Edinstvenost peciva, ki se izdeluje na tem geografskem območju, in njegove posebne lastnosti so rezultat skupnega znanja in izkušenj več pekovskih rodov. Vse to daje pekovskemu proizvodu izjemno kakovost in okus. Glavni dejavniki spodaj kažejo, kako človeški element vpliva na okus in videz proizvoda.

1. Priprava testa, ki je eno od ključnih zagotovil za dosledno kakovost. V postopku proizvodnje peciva „Nijolės Šakočienės šakotis“ se uporablja edinstvena metoda priprave testa, ki je skrbno varovana že več kot stoletje.

2. Edinstven način izdelave peciva „Nijolės Šakočienės šakotis“ – poparjenje moke in počivanje testa, trajanje tega pa oceni izdelovalec peciva na podlagi svojega znanja in izkušenj. S poparjenjem testa se doseže delno razpokanje zrnc škroba v moki, s čimer se olajša razgradnja škroba v dekstrine v moki, medtem ko testo počiva. Te spremembe v moki povzročijo hitrejšo tvorbo sijoče, intenzivno obarvane skorje med peko, povečajo poroznost notranje strukture, spodbujajo nastanek bolj aromatičnih spojin in upočasnijo retrogradacijo škroba med shranjevanjem, kar pomeni, da se pecivo počasneje pokvari in ostane sveže dlje brez uporabe kemičnih dodatkov.

3. Mletje s tradicionalnimi kamni (mlinski kamni) s počasi vrtljivimi in skrbno reguliranimi vreteni, kar vpliva na teksturo proizvoda, zaradi česar je pecivo prijetno in enostavno za žvečenje. Po žvečenju ostanejo drobni delci.

4. Peka proizvoda na vretenih v posebni tradicionalni peči na odprtem ognju z ustrezno reguliranim vlekom dimnika. To delo zahteva izkušene in zelo usposobljene osebe, saj na vlek močno vplivajo okoliške razmere in atmosferski tlak. Peč se zakuri s suhim brezovim lesom, ki mu je treba odstraniti lubje, saj lubje vsebuje smole, ki bi lahko pri dimljenju proizvoda vplivale na njegove organoleptične, fizikalne in kemijske lastnosti. Testo se s posebnimi lesenimi žlicami z režami ročno vliva na vroče vreteno, ki se stalno vrti. Ko testo na vročem vretenu pride v stik z vročino, se takoj strdi in zapeče. Testo se dodaja v tankih plasteh. Ko je testo dodano na vseh straneh, se na proizvodu naredijo številne različne „veje“, in ker se testo peče v plasteh, nastane čudovit barvni vzorec. Pomembno je, da se ogenj ves čas uravnava, da ima v različnih fazah peke pravo temperaturo. Druga pomembna točka je razumevanje hitrosti vrtenja vretena in prilagajanje te hitrosti pri dodajanju testa, da pecivo pridobi okrasno „razvejenost“. Dolgoletne izkušnje proizvajalcev ter spretnost in domiselnost peka pripomorejo ne le k posebnemu okusu proizvoda, temveč tudi k njegovi izjemno privlačni obliki glede „razvejenosti“, celotnega videza in barve. Zaradi tega je videz peciva „Nijolės Šakočienės šakotis“ edinstven. Drugi proizvajalci svoje proizvode pečejo v sodobnih električnih pečicah, uporabljajo nadomestne sestavine, ojačevalce okusa in arome ter barvila. Pri tradicionalni izdelavi peciva „Nijolės Šakočienės šakotis“ se ne uporabljajo nadomestki, ojačevalci okusa in arome ali barvila.

Celoten proizvodni postopek se izvaja samo s tradicionalnimi in naravnimi surovinami, ki določajo organoleptične lastnosti proizvoda ter njegove fizikalne in kemijske lastnosti.

Sloves proizvoda, kot ga določa geografsko območje:

V Litvi se je peka tega peciva začela konec 19. stoletja, sprva v samostanih. Čeprav so samostani skrbno skrivali recepte, se je ta kulinarična zamisel na začetku 20. stoletja razširila sprva po graščinah in župniščih, pozneje pa so jih začele peči tudi izkušene gospodinje. Ta praznična dobrota se je pripravljala le za zelo posebne priložnosti.

Prababica pekov peciva „Nijolės Šakočienės šakotis“ je recept dobila od hišne pomočnice v župnišču. Z leti je bil proizvod dodelan do edinstvene popolnosti, ob tem pa je pridobil določene lastnosti, pripravo peciva „Nijolės Šakočienės šakotis“ pa vse do danes spremljajo zakoreninjene gospodinjske tradicije, na katere ne vpliva hitro širjenje industrijske proizvodnje razvejenega peciva od konca 20. stoletja.

Na opredeljenem geografskem območju se strokovne in obrtniške izkušnje pri izdelavi peciva „Nijolės Šakočienės šakotis“ do danes prenašajo iz roda v rod. Do leta 1997 se je pecivo „Nijolės Šakočienės šakotis“ pripravljalo in prodajalo le po naročilu. Do konca 20. stoletja so bile vzpostavljene možnosti za trgovino na drobno, leta 1997 pa se je začelo trženje peciva „Nijolės Šakočienės šakotis“. To dokazujejo prve etikete in posebni napisi na embalaži, ki so se ohranili.

„Nijolės Šakočienės šakotis“ je praznični proizvod, ki ga obožujejo tudi potrošniki zunaj meja območja, opredeljenega v točki 4.

Pecivo „Nijolės Šakočienės šakotis“ na opredeljenem geografskem območju že sto let izdelujejo potomci prvotnih pekov po isti tradicionalni metodi. To zagotavlja, da posebne lastnosti tega edinstvenega proizvoda ostajajo enake in da se ohranja zaupanje potrošnikov. To zaupanje je bilo nagrajeno leta 2008, ko je VŠĮ Kulinarijos paveldo fondas (državni sklad za kulinarično dediščino) pecivu „Nijolės Šakočienės šakotis“ podelil certifikat o kulinarični dediščini, ki potrjuje, da je izdelan iz tradicionalnih sestavin po originalnem receptu in na podlagi tradicionalnih tehnik. Certifikat o proizvodu nacionalne dediščine, ki ga je leta 2009 podelilo litovsko ministrstvo za kmetijstvo, dokazuje, da je pecivo „Nijolės Šakočienės šakotis“ starodaven tradicionalen proizvod, ki je pristen po svojih lastnostih, sestavi inmetodi proizvodnje. Ta proizvod izdelujejo in predložijo v certificiranje proizvajalci proizvoda državne dediščine „Nijolės Šakočienės šakotis“, ki so nacionalni mojstrski obrtniki in obrtnice.

Potrošniki še posebej cenijo pecivo „Nijolės Šakočienės šakotis“, izdelano v vasi Skaistgiriai, pri katerem pričakujejo najvišjo kakovost in ki mu pripisujejo posebne lastnosti. Potrošniške raziskave, izvedene med letoma 2010 in 2016, so pokazale, da več kot 90 % potrošnikov pozna pecivo „Nijolės Šakočienės šakotis“, proizvedeno v vasi Skaistgiriai, ga poiščejo v trgovinah, cenijo njegovo pristnost in visoko kakovost ter ga z veseljem kupijo za darilo ali spominek, ko potujejo v tujino (potrošniške raziskave, ki jih je v letih 2010, 2012, 2014 in 2016 izvedel državni sklad za kulinarično dediščino).

Ker se pecivo „Nijolės Šakočienės šakotis“ izdeluje po starodavnih metodah, je bilo priznano kot proizvod, ki promovira litovsko kulturno dediščino. Ugled in prepoznavnost tega proizvoda sta rezultat različnih vrst izobraževalnih dejavnosti.

Obiskovalci in poznavalci tradicionalne hrane potujejo v vas Skaistgiriai, da bi poskusili pecivo „Nijolės Šakočienės šakotis“, da bi si ogledali, kako nastane ta razvejena dobrota ter kateri tradicionalni pripomočki in sestavine se uporabljajo, da bi izvedeli več o postopku proizvodnje peciva šakotis in ohranjanju njegove pekovske tradicije, stari opremi in običajih ter se preizkusili v izdelavi tega zapletenega proizvoda. Prihajajo ne le iz Litve, temveč tudi iz Združenega kraljestva, Irske, Norveške, Švedske, Združenih držav, Nemčije, Italije, Izraela, Hrvaške, Poljske, Nizozemske, Japonske, Kitajske, Turčije, Romunije, Rusije in drugod. Tuji obiskovalci pecivo „Nijolės Šakočienės šakotis“ vzamejo s seboj kot spominek. Ta pekovski proizvod je dober spominek, saj ni le okusen in lep, ampak se tudi dolgo ohrani.

Pecivo „Nijolės Šakočienės šakotis“ je bilo predstavljeno na razstavah in sejmih v tujini: v Združenem kraljestvu, na Irskem, v Nemčiji in Rusiji. Različni izobraževalni programi in predstavitve na različnih dogodkih na Poljskem so priljubljeni in privabijo veliko število obiskovalcev ter pritegnejo pozornost medijev (božični sejmi v Varšavi 2009–2016, poslovni sejmi Lublin Jogaila 2010–2016, festivali v Gdansku „Vilna v Gdansku“ 2009–2016, festivala v Szczecinu v letih 2010 in 2011, poletni festivali v Białystoku 2012–2014, festival hrane v Vroclavu leta 2011 in drugi).

Izdelovalci peciva „Nijolės Šakočienės šakotis“ v Litvi redno sodelujejo in prejemajo nagrade na mednarodni razstavi Agrobalt, drugih poslovnih sejmih, obrtnih dnevih, dogodkih ob državnih praznikih, ljudskih festivalih in različnih drugih sejmih.

Predstavitve peciva „Nijolės Šakočienės šakotis“, tako doma kot v tujini, in prikazi izdelave tega priljubljenega proizvoda pritegnejo ne le sladkosnede, ampak tudi druge obiskovalce festivalov ali prireditev, ki imajo priložnost, da preizkusijo svoje znanje in spretnosti, včasih tudi pod budnim očesom medijev.

Kot proizvod, značilen za regijo, se pecivo „Nijolės Šakočienės šakotis“ turistom predstavlja z oglasi, informativnimi oglasi in kuharskimi publikacijami.

Pecivo „Nijolės Šakočienės šakotis“ se ponudi uradnim tujim obiskovalcem kot del litovske kulinarične dediščine.

O dobrem slovesu, slavi, ugledu in priljubljenosti peciva „Nijolės Šakočienės šakotis“ pričajo naslednja priznanja: diploma državnega sklada za kulinarično dediščino leta 2009 za najboljši tradicionalni šakotis leta 2009; zahvala litovske agencije za urejanje trga kmetijskih in živilskih proizvodov za promocijo nacionalne kulinarične dediščine ter zaščito in ohranjanje tradicije na sejmu Kaziukas (Sv. Kazimir) v Dublinu na Irskem leta 2009; leta 2010 je pecivo „Nijolės Šakočienės šakotis“ osvojilo zlato medaljo na mednarodnem sejmu AgroBalt; leta 2010 je bila pekovka peciva „Nijolės Šakočienės šakotis“ na sejmu Kaziukas 2010 razglašena za najboljšo obrtnico, leta 2011 pa jo je ministrstvo za kmetijstvo razglasilo za najboljšo tradicionalno obrtnico leta; leta 2012 je ministrstvo za kmetijstvo pekovki podelilo naziv „mojstrice tradicionalnih obrti“; leta 2012 diploma za „najboljšega obrtnika sejma Jogaila 2012“ (Poljska) v kategoriji „najboljša regionalna jed in promocija regionalne kulinarične tradicije“; leta 2012 diploma za „prenos, ohranjanje in promocijo pristnih lokalnih tradicij v kulinarični dediščini Litve“ na natečaju, ki ga je organiziral državni sklad za kulinarično dediščino; leta 2014 zahvalno pismo ministrstva za kmetijstvo za promocijo nacionalne dediščine pri pripravi tradicionalnih litovskih šakotisov; leta 2014 je pecivo „Nijolės Šakočienės šakotis“ osvojilo medaljo na razstavi „Izdelano v Litvi 2014“; in leta 2017 diploma etnokulturnega centra v Klaipėdi „za izdelavo pristnega šakotisa in promocijo tradicije“.

Sklic na objavo specifikacije proizvoda

(drugi pododstavek člena 6(1) te uredbe)

http://zum.lrv.lt/nijoles-sakocienes-sakotis-paraiska-su-produkto-specifikacija

(1) UL L 343, 14.12.2012, str. 1.